Fargʻona viloyati — Turkiston general-gubernatorligi tarkibidagi viloyatlardan biri. 1876 yil 19 fev.da Rossiya imperiyasi tomonidan bosib olingan Qoʻqon xonligi hududida tashkil qilingan. Tarkibiga Margʻilon, Andijon, Qoʻqon, Namangan, Oʻsh uyezdlari va Pomir kirgan. Maydoni taxminan 160,1 ming km. Maʼmuriy markazi — Yangi Margʻilon shahri (1907—24 yillarda Skobelev shahri). Fargʻona viloyati (Rossiya imperiyasi) aholisi 1897 yilgi aholi roʻyxatiga koʻra, 1560411 kishidan iborat boʻlgan. Aholisining asosiy mashgʻuloti — dehqonchilik va chorvachilik. Viloyatda ekin ekiladigan yerlar 860000 desyatinani tashkil qilgan. Dehqonchilikda, asosan, bugʻdoy, kunjut, paxta, tamaki, beda, joʻxori, arpa, tariq va boshqa ekilgan. Ayniqsa, paxtachilikka eʼtibor berilgan, 1901 yil viloyatning 232500 desyatina yeriga paxta ekilgan. Bogʻdorchilik rivojlangan.